Legal Document

Category: 37

Text:
7. ΠΡΑΞΙΣ ΥΠΟΥΡΓΙΚΟΥ ΣΥΜΒΟΥΛΙΟΥ υπ' αριθ. 33 της 19/19 Μαρτ. 1976 (ΦΕΚ Α΄ 64) (Υπό περιωρισμένην σύνθεσιν) Περί καθορισμού ορεινών ζωνών δια την ανάπτυξιν του χειμερινού τουρισμού. Λαβόν υπ' όψιν: 1.Τας διατάξεις της παρ.2 του άρθρ.2 του 175/1973 Ν.Δ/τος «περί Υπουργικού Συμβουλίου και Υπουργείων», ως ετροποποιήθη και συνεπληρώθη εν συνδυασμώ προς τας του Ν.Δ. 1313/72 «περί μέτρων ενισχύσεως της Τουριστικής Αναπτύξεως», ως ετροποποιήθη και συνεπληρώθη δια του υπ' αριθ. 1378/1973 ομοίου. 2.Την υπ' αριθ. 177/1975 Πράξιν αυτού «περί καθορισμού ειδικών τουριστικών περιοχών δυνάμει του άρθρ.11 (παρ.1) του Ν.Δ. 1313/1972 ως ετροποποιήθη και συνεπληρώθη δια του Ν.Δ. 1378/1973 ομοίου». 3.Την κατά περιοχάς υφισταμένην και εις το στάδιον κατασκευής ευρισκομένην γενικήν και ειδικήν τουριστικήν υποδομήν. 4.Τας αναπτυχθείσας ενώπιον αυτού εισηγήσεις περί της δημιουργίας ορεινών ζωνών χειμερινού τουρισμού αποφασίζει: 1.Καθορίζει ως ορεινάς ζώνας δια την ανάπτυξιν του χειμερινού τουρισμού τους ακολούθους Δήμους και Κοινότητας: α)Τας Κοινότητας Μακρυνίτσης, Πορταριάς, Κατωχωρίου, Ζαγοράς, Μακρυράχης, Ανηλίου, Κισσού και την θέσιν Χάνια Δράκιας της περιοχής του όρους «Πήλιον». β)Τους Δήμους και τας Κοινότητας Δελφών, Αραχώβης, Αμφικλείας, Πολυδρόσου (Άνω και Κάτω) και Επταλόφου της περιοχής του όρους «Παρνασσός». γ)Τους Δήμους Βεροίας και Ναούσης και τας Κοινότητας Κάτω Βερμίου και Κουμαριά της περιοχής του όρους «Βέρμιον». δ)Τας Κοινότητας Άνω, Μέσης και Κάτω Συνοικίας Τρικάλων, Καστανιάς, Γκούρας Καρυάς, Σαρανταπήχου, Μάννας και Μπουζίου, της περιοχής του όρους «Ζήρεια». ε)Τας Κοινότητας Πισοδερίου, Ανταρκτικού και Αλώνων και τον Δήμον Φλωρίνης της περιοχής Φλωρίνης της περιοχής του όρους «Βίτσι». ς)Τον Δήμον Μετσόβου της οροσειράς «Πίνδος». 2.Ορίζει όπως: α)Άπασαι αι ανωτέρω ζώναι υπάγονται εις την, δια της υπ' αριθ. 177/75 αποφάσεως αυτού καθορισθείσαν περιοχήν ΙΙ, αφ' ης έχουν εφαρμογήν τα, δι' ειδικής αποφάσεως της Νομισματικής Επιτροπής, εκάστοτε προβλεπόμενα χρηματοδοτικά κίνητρα. β)Αι διατάξεις της παρούσης έχουν εφαρμογήν μόνον επί χρηματοδοτήσεων τουριστικών επενδύσεων πραγματοποιουμένων από της ημερομηνίας δημοσιεύσεως ταύτης εις την Εφημερίδα της Κυβερνήσεως. Δια της Π.Υ.Σ. 85 της 19/28 Ιουλ. 1976 (ΦΕΚ Α΄ 197) ωρίσθη ως ορεινή ζώνη δια την ανάπτυξιν του χειμερινού τουρισμού και αι διοικητικαί περιφέρειαι του Δήμου Καρπενησίου και των Κοινοτήτων Αγ. Τριάδος, Μικρού Χωρίου και Μεγάλου Χωρίου της περιοχής του όρους Τυμφρηστός (Βελούχιον) του Νομού Ευρυτανίας.